Poznáš netradičný Šrot park v Devínskej Novej Vsi? Majiteľ galérie recykluje staré železo do nových tvarov a dáva odpadu ešte druhú šancu. Túto galériu otvoril len pred pár mesiacmi (jeseň 2019) a už vtedy mala množstvo exponátov. Pri rozhovore s tvorcom sme sa dozvedeli jeho jeden z mnohých plánov, ktorý núti k opakovanej návšteve.
Nové exponáty
Plán znel pridať každý mesiac aspoň jeden nový exponát. To je celkom výzva nielen na čas, ale aj na materiál. Preto po niekoľkých mesiacoch sme sa rozhodli túto galériu znova navštíviť.
Už pri smerovaní ku galérii, sme si všimli, že spracoval aj jeden z našich návrhov, a to dať smerovú tabuľu k populárnemu Cyklomostu slobody. Totiž veľa ľudí týmto smerom chodí na vychádzky a aj obyvatelia mestskej časti Devínska Nová Ves vôbec netušili, že takáto galéria vznikla. Tabuľa je ľahko viditeľná a odlíšiteľná od ostatných a medzi inými naozaj vynikne. Je jedno či pôjdeš od Turistickej informačnej kancelárie (ulica Na mýte) alebo od Rakúska cez Cyklomost slobody (alias Most Chucka Norrisa), tabuľa je čitateľná z oboch strán.
Na prvý pohľad sa za tých pár mesiacov zmenilo trochu usporiadanie, ale vidieť akoby areál bol o niečo väčší. Pozri sa, ako to vyzeralo v novembri 2019. Pribudol kútik s domácimi zvieratami a aj niektoré nové "zvery". Park sa nedá len tak prebehnúť, občas niektoré diela treba hľadať. K tomu ti určite pomôžu informačné tabule, umiestnené pri každom exponáte. Len si naozaj treba prejsť každú uličku.
Môžeš sa pri tom zahrať aj jednu hru. Skús identifikovať z akých kovových nástrojov či dielov bol každý exponát zložený. Veľmi využívané sú najmä násady na lopaty, hrable či vidly. Nájdu sa ale aj kotúče do píly, skrutky alebo časti klieští.
Vstupné a otváracie hodiny
Vstupné je riešené na dobrovoľnosti každého návštevníka. Takto určite podporíš dobrý projekt, kde sa s radosťou budeš vraciať. Otváracie hodiny sú individuálne pre každé ročné obdobie a záleží aj či sú sviatky alebo nie. S istotou je otvorené počas víkendov od 10:00 do 17:30 (v lete možno dlhšie). Ideálne bude, keď si to overíš vopred na facebook stránke. Momentálne počas zúriaceho vírusu COVID-19 je otvorené každý deň od 10:00 do 18:30.
Ľudia sú nepoučiteľní
Bohužiaľ niektorí ľudia nechápu rozdiel medzi galériu a ihriskom. Galéria je na pozeranie, nie na to, aby si z toho deti robili ihrisko spolu s rodičmi. Galéria nie je na to nijako pripravená ani zabezpečená. Jedná sa o kovové a hrdzavé exponáty, ktoré sú aj ostré, kde môže veľmi ľahko dôjsť k zraneniu. Nebodaj sa stane smrteľný úraz a galéria sa zavrie. Ani v múzeu sa nelezie po exponátoch.
Ľahká navigácia
Trochu ťažšie sa vysvetľuje ľuďom, ako sa dostanú k tejto galérii, najmä keď mnohí Bratislavčania v živote nenavštívili túto odľahlú štvrť. Preto sme pomohli so zanesením záznamu aj do Google Maps. Stačí si v tvojom mobilnom telefóne otvoriť rovnomennú aplikáciu a zadať len "Šrot Park". A trafíš.[googlemaps https://www.google.com/maps/embed?pb=!1m18!1m12!1m3!1d2658.539843168017!2d16.9737438241656!3d48.21547864419798!2m3!1f0!2f0!3f0!3m2!1i1024!2i768!4f13.1!3m3!1m2!1s0x0%3A0x2a1d6f65f7d5b7f5!2sPrirodna%20Galeria%20%C5%A0rot%20Park!5e0!3m2!1ssk!2ssk!4v1589214546465!5m2!1ssk!2ssk&w=100%&h=450]
Vidíme sa?
Prečítaj si ďalšie články
Tour de Romania 2016 (6.diel): Mŕtve more Rumunska
Spíme ako v bavlnke a nechce sa nám vôbec vyliezť z pelechov. Však denno denne máme nejaký presun spojený s návštevou nejakej zaujímavosti. Nakoniec sa vykopeme z postelí a domáci akonáhle nás zbadajú už nám ponúkajú kávu. Asi dosť zle vyzeráme. Ranná dávka kofeínu blahodárne pôsobí na náš organizmus a zanedlho už vyberáme oblečenie v…
Tour de Romania 2016 (1.diel): Rumunsko nie je tak ďaleko
Čo s naplánovanou dovolenkou, keď ti zlyhá pôvodný plán, kvôli nepredvídateľnej situácii? No čo asi? Improvizovať. Prvým plánom bolo navštíviť Benátky a užiť si okolité ostrovy, lenže predstava neskutočného davu turistov, predpovede o extrémnych horúčavach a neochota komunikácie zo strany ubytovateľa nás vrhli opačným smerom. To čo zaznelo, ako šialený nápad: "Poďme pozrieť uja Draculu!",…
Výlet na Záhorie: Skryté zákutia popri Morave
Územie na sever od Bratislavy popri Morave nie je turisticky veľmi vyhľadávané, aj keď má čo ponúknuť. Informácii na internete o tomto je území veľmi málo a pri tom sú tu jedinečné miesta pre ideálny celodenný výlet. Cez weekend je tu naozaj minimum ľudí a áut na cestách by si spočítal na rukách. Možno sa…